text: Catholic.by - Пастырскае пасланне арцыбіскупа Тадэвуша Кандрусевіча на Вялікі пост 2020 года
  24.02.2020 14:14 Catholic.by
  1. У Папяльцовую сераду мы распачалі новы літургічны перыяд — Вялікі пост, які з'яўляецца часам падрыхтоўкі да свята Пасхі; да свята перамогі Езуса над грахом, смерцю і злым духам. Сёння, у першую нядзелю гэтага перыяду, Касцёл заклікае нас прысвяціць гэты час наследаванню Хрыста, які маліўся і пасціўся 40 дзён у пустыні (пар. Мц 4, 1-11).
  «Ці мы дастаткова любім Езуса, каб не паддацца спакусам і з чыстым сэрцам на заканчэнне гэтага перыяду радасна святкаваць Вялікдзень і адначасова новае жыццё ў Божай ласцы?» Таму Вялікі пост павінен стаць часам набліжэння да Езуса. Гэты час павінен быць напоўнены заклікам святога апостала Паўла: «Ад імя Хрыста просім: паяднайцеся з Богам» (2 Кар 5, 20).
  4. Найперш малітва. У жыцці сучаснага чалавека ёсць шмат нагодаў для радасці. Аднак жыццё без малітвы — гэта жыццё без духоўнай радасці. Без малітвы мы не з'яўляемся хрысціянамі ва ўсёй паўнаце. Вобразна кажучы, мы толькі ходзім па зямлі ў той час, калі павінны лётаць над ёй. Евангельская Марта служыла Езусу, а Марыя слухала Яго. Менавіта таму Езус сказаў: «Марта, Марта, ты турбуешся і клапоцішся пра многае, а патрэбна толькі адно. Марыя ж выбрала добрую частку, якая не адымецца ў яе» (Лк 10, 41–42).
  5. Пост — гэта не што іншае, як барацьба з дрэннымі звычкамі.
  Таму пост — гэта асаблівы від пакаяння, да якога нас заахвочвае Касцёл у велікапосны перыяд.
  З духоўнага пункту гледжання, пост выяўляе нашу залежнасць ад Бога. Ён падкрэслівае наша імкненне паставіць Бога на першае месца. Прарок Ісая кажа, што ўстрыманне ад ежы павінна ісці разам з устрыманнем ад насілля і прыгнёту людзей (пар. Іс 58, 3–12). Таму пост таксама павінен суправаджацца любоўю да іншых і прабачэннем.
  Усё гэта азначае, што проста механічнае ўстрыманне ад мясных страваў у вызначаныя дні — у Папяльцовую сераду, ва ўсе пятніцы і традыцыйна ў Вялікую суботу — не з'яўляецца сутнасцю посту. Па-першае, можна не есці мяса, але аб'ядацца рыбай, якая даражэйшая. У справе захавання посту важна, каб поруч са знешнім устрыманнем ішло і духоўнае.
  Пост — гэта своеасаблівы трэнінг душы, які нясе надзею, што калі хтосьці можа абмежаваць сябе ў добрай рэчы, то здолее адмовіцца ад недазволеных і дрэнных прапановаў.
  Гэта азначае, што мова ідзе пра панаванне над сабой і падпарадкаванне цела духу. Прымаўка кажа, што сабака павінен махаць хвастом, а не хвост — сабакам.